****

**ร.ต.ท.อาทิตย์ บุญญะโสภัต**

**ผู้ว่าราชการจังหวัดสมุทรสาคร**

**เมื่อครั้งดำรงตำแหน่งนายอำเภอหนองจิก จังหวัดปัตตานี**

**1. ความเป็นมา/สภาพปัญหาที่เกิดขึ้น**

 ร.ต.ท.อาทิตย์ บุญญะโสภัต ดำรงตำแหน่งนายอำเภอหนองจิก จังหวัดปัตตานี เมื่อวันที่ 6 ตุลาคม 2546 อำเภอหนองจิก เป็นอำเภอหนึ่งในจำนวน ๑๒อำเภอของจังหวัดปัตตานี ตั้งอยู่ทางทิศตะวันตกของจังหวัดปัตตานี แบ่งเขตการปกครองท้องที่ออกเป็น ๑๒ ตำบล ๗๖ หมู่บ้าน และมีองค์กรปกครองส่วนท้องถิ่น ๒ ประเภท ได้แก่เทศบาลตำบลจำนวน ๒ แห่ง และองค์การบริหารส่วนตำบลอีก ๑๑ แห่ง ลักษณะภูมิประเทศของอำเภอหนองจิกส่วนใหญ่เป็นที่ราบลุ่มริมฝั่งทะเล จึงเหมาะแก่การกสิกรรมโดยเฉพาะทำนาและทำสวนมะพร้าว ประชากรส่วนใหญ่ในอำเภอหนองจิกประกอบอาชีพเกษตรกรรมเป็นส่วนใหญ่ เช่น การปลูกข้าว ยางพารา การปศุสัตว์ เช่น เลี้ยงวัว แพะ สัตว์ปีก และการประมง ทั้งการประมงน้ำจืดและการประมงชายฝั่งทะเลอำเภอหนองจิกส่วนใหญ่เป็นที่ราบลุ่มริมฝั่งทะเล จึงเหมาะแก่การกสิกรรม โดยเฉพาะทำนา และทำสวนมะพร้าว แต่มักจะมีน้ำทะเลท่วมถึง จึงก่อให้เกิดสภาพดินเค็มและดินเปรี้ยว ทำให้ผลผลิตทางการเกษตรลดต่ำลงไป ภูมิอากาศโดยทั่วไปอบอุ่นสบายไม่หนาวจัดหรือร้อนจัดเพราะอยู่ใกล้ทะเล มีลมทะเลพัดผ่านตลอดเวลา ปีหนึ่ง ๆ มีเพียง ๒ ฤดู คือ ฤดูร้อน และฤดูฝน แต่เนื่องจากได้รับอิทธิพลจากลมมรสุมทั้งสองด้าน จึงทำให้ฝนตกเกือบตลอดปี จากการที่ได้ศึกษาข้อมูลของอำเภอหนองจิกในเชิงลึกอย่างละเอียด ก่อนที่จะมาดำรงตำแหน่งนายอำเภอหนองจิก ทั้งข้อมูลของส่วนราชการ บุคคลในตำบล/หมู่บ้าน สภาพพื้นที่เส้นทางความขัดแย้ง ทำให้เกิดการค้นพบสาเหตุของปัญหา จชต. ดังนี้ ปัญหาการสื่อสารทางภาษา ปัญหาเบี่ยงเบน/บิดเบือน ทางประวัติศาสตร์ ชาติพันธุ์ ศาสนา ปัญหานโยบายที่ผิดพลาด ปัญหาการศึกษา ปัญหาความหวาดระแวง ปัญหาทางเศรษฐกิจ ปัญหาอุดมการณ์แบ่งแยกดินแดน ปัญหาการแทรกแซงจากต่างประเทศ ปัญหาการก่อการร้ายสากล และปัญหาความไม่เป็นธรรมเป็นต้น

ปัญหาที่สำคัญ คือ หลังจากที่เกิดเหตุการณ์ความไม่สงบและการก่อเหตุรุนแรง ตั้งแต่ 4 มกราคม 2547 เป็นต้นมา ส่วนราชการระดับตำบล/หมู่บ้าน ได้ถอนตัวกลับมาปฏิบัติงานในระดับอำเภอเกือบทั้งหมดเพื่อความปลอดภัย ก่อให้เกิดปัญหาตามมา 3 ประการคือ**ประการแรก**ประชาชนถูกทอดทิ้ง ฝ่ายตรงข้ามเข้ามาครอบงำได้อย่างเบ็ดเสร็จ **ประการที่สอง**เกิดความหวาดระแวงระหว่างประชาชนต่างศาสนาและระหว่างประชาชนกับราชการ **ประการที่สาม**ภาพการร่วมคิดร่วมตัดสินใจ ร่วมทำ ในพื้นที่สูญสิ้นไปอย่างสิ้นเชิงจึงมีนโยบายว่าภาครัฐจะต้องรุกกลับสู่ตำบลหมู่บ้าน เพื่อลดช่องว่างที่มีอยู่เป็นการเร่งด่วน โดยใช้หลักคิดว่า**“อำเภอคือทัพหลวง ตำบลคือทัพหน้า(จุดขับเคลื่อน /ข้อเหวี่ยง) และหมู่บ้านคือสนามรบ/จุดแย่งชิง ซึ่งหมายถึง “จุดแพ้ชนะ, จุดแตกหัก, คำตอบสุดท้ายคือหมู่บ้าน””**

**2.แนวทางการปฏิบัติ/การแก้ไขปัญหา**

 ร.ต.ท.อาทิตย์ บุญญะโสภัต ได้ปรึกษาหารือส่วนราชการ/หน่วยงานที่เกี่ยวข้อง ซึ่งเป็นทีมที่ปรึกษาของอำเภอ มักจะเรียกว่า **“ทีมเสธ”**อาจเป็นเพราะพื้นฐานเคยปฏิบัติหน้าที่ผู้บังคับหมวดตำรวจตระเวนชายแดนที่จะต้องมีฝ่ายเสธ หรือฝ่ายอำนวยการช่วยวางแผน ซึ่งเกือบทุกวันในช่วงหลังเลิกงาน มักจะเชิญหัวหน้าส่วนราชการและปลัดอำเภอ **“ทีมเสธ”**ร่วมปรึกษาหารือนอกแบบ เพื่อทบทวนงานที่ผ่านมา และวางแผนการทำงานในวันต่อๆไป

 จากการร่วมคิดจนตกผลึกแล้ว จึงได้ร่วมกันยกร่างเครื่องมือภายใต้ชื่อ**“โครงการอำเภอสัญจร กินนอนหมู่บ้าน ประสานร่วมใจ สร้างใต้สันติสุข”**ซึ่งมีวิธีดำเนินการคือ นำส่วนราชการลงไปร่วมกิน ร่วมนอน ร่วมคิด ร่วมทำ กับประชาชนในพื้นที่ตลอด 24 ชั่วโมง

 หัวใจสำคัญของการประชาคมคือการนำไปสู่**”กระบวนการ 8 ร่วม”** และการจัดทำแผนแม่บท การพัฒนาหมู่บ้าน คำว่า 8 ร่วม ประกอบด้วย

1. **ร่วมใจ** ความสำเร็จของหมู่บ้านจะต้องเริ่มจากการร่วมใจซึ่งจะต้องสร้างกระแสให้ผู้แทนครัวเรือน ออกมาร่วมเวทีประชาคมให้มากที่สุด โดยจะต้องดำเนินการล่วงหน้าโดยทีมตำบล วิทยากรกระบวนและผู้นำหมู่บ้านรวมทั้งจัดให้มีกิจกรรมจูงใจ เช่นจัดแสดง“ดีเกฮูลู” ภายหลังมีการประชาคมแล้ว เหตุผลที่ต้องจัดเวทีประชาคมในเวลาประมาณ เวลา 20.30 น. เนื่องจากพี่น้องมุสลิมไม่ติดภาระละหมาด 5 เวลา สามารถพูดคุยได้ถึงเวลา 24.00 น.

2.**ร่วมคิด** เพื่อพี่น้องประชาชนพร้อมและวิทยากรกระบวนการของอำเภอจะเริ่มดำเนินการละลายพฤติกรรม ซึ่งจะต้องใช้วิทยากรมุสลิมร่วมด้วย เพื่อให้เกิดความเป็นกันเอง อาจมีการเล่นเกมส์และสรุปว่าเกมส์นั้นๆแสดงถึงอะไร เช่นความสามัคคี ความเสียสละเป็นต้น แล้วแนะนำนายอำเภอ หัวหน้าส่วนราชการให้ประชาชนรู้จัก

 จากนั้น จึงเริ่มกระบวนการให้ประชาชนร่วมคิดถึงสภาพความเป็นอยู่ของหมู่บ้านในอดีต ความเป็นอยู่ในปัจจุบัน และความคาดหวังของหมู่บ้านในอนาคตและให้ทุคนร่วมคิดปัญหาความต้องการของหมู่บ้าน พร้อมเสนอต่อประชาคม

 3. **ร่วมตัดสินใจ** เมื่อได้ปัญหาความต้องการแล้วจะต้องร่วมกันตัดสินใจว่าต้องการให้แก้ปัญหาไหนก่อน ตามลำดับโดยวิธียกมือนับคะแนน

 จากนั้นจึงให้ประชาคม ร่วมให้ความคิดเห็นเพิ่มเติมว่าปัญหาความต้องการดังกล่าวข้างต้นเป็นปัญหาอยู่ในกลุ่มใด คือ

 3.1 ปัญหาที่ประชาชนในหมู่บ้านแก้ไขได้เองฝ่ายเดียว

 3.2 ปัญหาที่ประชาชนและภาครัฐต้องร่วมกันแก้ไข

 3.3 ปัญหาที่รัฐจะต้องดำเนินการให้

 4.**ร่วมแก้ไขปัญหา (ร่วมทำ)**ที่ผ่านมาเมื่อผ่านขั้นตอน ร่วมคิด ร่วมตัดสินใจแล้วมักจะขาดความต่อเนื่อง(มีเพียงการนำเสนอแต่ขาดการขับเคลื่อน) การจะขับเคลื่อนให้เกิดกระบวนร่วมทำ จะต้องเชื่อมโยงกันคณะกรรมการหมู่บ้าน(กม.) หรือคณะกรรมการกลางหมู่บ้าน อพป. เมื่อประชาชนได้ปัญหาความต้องการและจัดลำดับปัญหาความต้องการพร้อมแยกปัญหาเป็น 3 กลุ่มแล้ว ขั้นตอนการร่วมทำจะต้องอธิบายบทบาทอำนาจหน้าที่ของคณะกรรมการหมู่บ้านแต่ละฝ่ายอีกครั้งหนึ่ง ซึ่งหากหมู่บ้านนั้น ยังไม่มี กม. หรือมี กม. แต่ไม่เป็นปัจจุบัน จะต้องเลือก กม.ขึ้นใหม่ให้สมบูรณ์ จากนั้นจึงให้ประชาคมมอบหมายความรับผิดชอบปัญหาความต้องการแต่ละประเด็นให้ กม. / กม.อพป. แต่ละฝ่ายรับผิดชอบในการจัดทำรายละเอียด การแก้ไขปัญหาซึ่งหมายถึงรายละเอียดโครงการนั้นเอง โดยให้เวลา กม. ฝ่ายต่างๆ ไปจัดทำให้แล้วเสร็จภายใน 1 สัปดาห์ ทั้งปัญหาที่ราษฎรแก้ได้เอง ปัญหาที่ร่วมกันแก้และปัญหาที่ฝ่ายรัฐต้องดำเนินการให้

 ภายหลังวาระการประชุมประชาคมแล้ว ทีมตำบลจะต้องเข้าร่วมประชุมกับ กม. เพื่อนำโครงการที่ได้จากการประชาคมมารวบรวมจัดทำเป็น**“แผนแม่บทการพัฒนาหมู่บ้าน 3 – 5 ปี”**จากนั้นทีมตำบลและกม./กม.อพป. จะต้องพิจารณาว่าในแผนหมู่บ้านซึ่งได้จัดลำดับความจำเป็นเร่งด่วนไว้แล้ว มีงบประมาณใดบ้างที่จัดสรรลงสู่หมู่บ้านโดยตรง เพื่อแก้ปัญหา/พัฒนาตามแผนได้ ส่วนที่เหลือจะส่งต่อให้ทีมตำบล เพื่อรวบรวมวิเคราะห์และจัดทำแผนพัฒนาตำบล จากตำบลส่งต่อระดับอำเภอ (กพอ.) และจังหวัด (กพจ.) รวมทั้งหน่วยงานระดับภูมิภาคและกระทรวงต่างๆ ต่อไป

5.**ร่วมรับผิดชอบ** ทุกกิจกรรม/โครงการนโยบายกระบวนการร่วมคิด ร่วมตัดสินใจ ร่วมแก้ไขปัญหา(ร่วมทำ) ที่ผ่านกลไกของประชาคมแล้วทุกคนในหมู่บ้าน จะต้องร่วมรับผิดชอบไม่ว่าจะดีหรือไม่ดี จะไม่โทษกัน

6.**ร่วมตรวจสอบ** เมื่อทุกคนเป็นเจ้าของโครงการ/กิจกรรมที่มาจากการ ร่วมคิด ร่วมทำแล้ว ทุกคนคือเจ้าของ จะต้องร่วมตรวจสอบทุกขั้นตอนว่า ตรงตามความต้องการหรือไม่ อย่างสร้างสรรค์ (ไม่เป็นการจับผิด)

7.**ร่วมติดตามประเมินผล**ทุกโครงการ/กิจกรรม จะต้องได้รับการติดตามประเมินผลทุกระยะทั้งโครงการที่ได้รับงบประมาณและโครงการที่ขอรับการสนับสนุนไปยังหน่วยเหนือ โดยทีมตำบลจะต้องติดตามนำมาแจ้งแก่คณะกรรมการหมู่บ้าน(กม.) ทุกเดือน

 8. **ร่วมรับผลประโยชน์** การดำเนินกระบวนการตั้งแต่ต้นมีเป้าหมายคือ เกิดประโยชน์ เกิดความสุข ความพึงพอใจสูงสุด ของทุกคนในหมู่บ้าน

**3.วิธีการทำงานที่นำไปสู่ความเป็นเลิศ (Best Practice**)

 จากที่เรียนให้ทราบถึงหนองจิกโมเดล เป็นเพียงส่วนหนึ่งเท่านั้น นอกจากจะรุกสู่หมู่บ้านชุมชน เพื่อรับทราบปัญหาความต้องการแล้ว ยังจะต้องนำปัญหาความต้องการของชาวบ้านนำสู่การแก้ไขปัญหาของส่วนราชการทันที ถือเป็นต้นแบบของการลดความยุ่งยากและลดขั้นตอนการทำงานเพื่อให้ประชาชนได้รับ การบริการอย่างรวดเร็ว อย่างเห็นได้ชัดในทุกๆเรื่อง เช่น การขอเพิ่มชื่อ ไม่ต้องมาที่อำเภอ แต่ให้ปลัดอำเภอ ผู้เป็นหัวหน้าประจำตำบลไปดำเนินการบันทึกปากคำจากผู้ที่น่าเชื่อถือ เช่น ผู้ใหญ่บ้าน ผู้นำศาสนา แล้วประมวลเรื่องมาให้ฝ่ายทะเบียนมานำเสนอ หรือการลงนามหนังสือส่วนราชการต่างๆ บางครั้งลงนามที่ตรงบันไดอำเภอหรือเดินไปเซ็นต์ให้ที่ส่วนราชการนั้นๆ สร้างความอบอุ่นแก่ส่วนราชการมาก ความเป็นกันเองไม่ถือตัวส่งผลให้ ส่วนราชการและประชาชนกล้าที่จะบอกทุกเรื่องกับนายอำเภอ

 ในห้วงที่ไปนอนในหมู่บ้าน ในสถานการณ์ความรุนแรง มีคำพูดของปลัดอำเภอบางคนและคำพูดของเจ้าหน้าที่ตำรวจบางคนว่าตนเองขอนอนใกล้นายอำเภออาทิตย์ฯ ทุกครั้งเพราะหากจะเกิดอะไรขึ้นกับท่าน ขอให้ผ่านศพของตนเองไปก่อน เพราะชีวิตของท่านมีคุณค่าต่อประชาชนในภายภาคหน้าอย่างยิ่ง ในเวลาเดียวกัน บรรดาผู้นำศาสนาซึ่งเป็นผู้นำจิตวิญญาณ ของราษฎร จะพากันมานั่งเล่น “แกแล” (ลักษณะคล้ายหมากรุก) ในจุดที่นายอำเภอนอนตลอดถึงเช้าและกล่าวว่า “บาบอจะไม่ยอมให้ใครมาทำอะไรนายอำเภอของบาบออย่างเด็ดขาด” เพราะนายอำเภอเป็นที่รักของทุกคน (บาบอเป็นคำแทนตัวของผู้รู้ทางศาสนา เช่น เจ้าของสถาบันปอเนาะ , โต๊ะอีหม่าม ฯลฯ)

**นายอำเภออาทิตย์ฯ คือผู้วางรากฐานการพัฒนาและแก้ไขปัญหาจังหวัดชายแดนภาคใต้**

 การแก้ปัญหาชายแดนใต้ในระดับตำบล ใน จชต. ซึ่งมี 3 มิติหลัก คือมิติความมั่นคง มิติการพัฒนา และมิติการปรับความคิด ความเชื่อและการสร้างความเข้าใจนั้น ในมิติความมั่นคงจะต้องจัดตั้งหมวด อส. ตำบล เพื่อทำหน้าที่ชุดคุ้มครองตำบลหรือ ชคต. จึงได้ดำเนินการให้มีการแก้ไขระเบียบ อส.ให้มีการจัดตั้งหมวด อส.ตำบล ขึ้นเป็นครั้งแรกและเป็นรากฐานการจัดตั้ง ชคต. ในจังหวัดชายแดนภาคใต้รวมทั้งการจัดตั้งหมวด ชรบ.หมู่บ้าน/กองร้อย ชรบ.ตำบล ซึ่งพัฒนามาเป็นระเบียบกระทรวงมหาดไทย เมื่อปี 2549

 ปี 2549 ได้รับแต่งตั้งไปดำรงตำแหน่งผู้อำนวยการสำนักประสานนโยบายสังคมจิตวิทยา ของ ศอ.บต. ซึ่งเป็น 1 ใน 7 – 8 คน ที่เป็นคณะทำงานของท่านพระนาย สุวรรณรัตน์ ผอ.ศอ.บต. ในขณะนั้น เป็นที่มาของการมีมติ ครม.ให้เพิ่มกำลัง อส. จำนวน 3 ปีๆละ 1,800 อัตรา มีการจัดตั้ง อส.รถไฟ 216 อัตรา จัดให้มีโครงการพัฒนาคุณภาพชีวิตของประชาชนระดับหมู่บ้านในจังหวัดชายแดนภาคใต้ (โครงการพนม.) ซึ่งเป็นโครงการสำคัญของ จชต. ที่ใช้ตลอดถึงปัจจุบัน โดยพัฒนาจาก**โครงการอำเภอสัญจรกินนอนหมู่บ้าน** ฯลฯ ของอำเภอหนองจิกดังกล่าวแล้วข้างต้น

 ปี 2550 ได้รับแต่งตั้งให้ดำรงตำแหน่งผู้อำนวยการสำนักอำนวยการกองอาสารักษาดินแดน (สน.อส.) ซึ่งได้ประสานงานที่ ศอ.บต. และกอ.รมน.ภาค 4 ส่วนหน้า เพื่อเชื่อมโยงงานของ สน.อส. และกรมการปกครองกับงานพัฒนาซึ่งมี ศอ.บต.เป็นเจ้าภาพหลักและงานความมั่นคงซึ่งมี กอ.รมน.ภาค 4 ส่วนหน้า เป็นเจ้าภาพหลัก พยายามขับเคลื่อนงานต่างๆ จนเกิดเป็นรูปธรรมหลายๆด้านทั้งการขับเคลื่อนให้มีการจัดตั้ง อส. เขตเมือง การขยายผลชุดคุ้มครองตำบล (ชดต.)การจัดตั้งศูนย์ฝึกกองกำลังประจำถิ่นและกำลังประชาชนจังหวัดชายแดนภาคใต้และกองบัญชาการกองอาสารักษาดินแดนจังหวัดชายแดนภาคใต้ (บก.อส.จชต.) ณ ตำบลท่าสาป อำเภอเมืองยะลา จังหวัดยะลา การผลักดันให้มีหลักสูตรปฏิบัติการพิเศษของ บก.อส. การจัดทำแผนแม่บทการพัฒนาศักยภาพกองอาสารักษาดินแดนระยะ 5 ปี (2554 – 2558) และล่าสุดคือความสำเร็จของการจัดตั้งศูนย์บำบัดและฟื้นฟูผู้ติดยาเสพติดจังหวัดชายแดนภาคใต้ที่อำเภอหนองจิก จังหวัดปัตตานี

 นอกจากผลงานที่เป็น (Best Practice)ดังกล่าวแล้วข้างต้น ยังมีผลการปฏิบัติงานในแต่ละกรณี ที่น่าสนใจศึกษาอีกมากมาย เช่น การใช้เมตตาธรรมแก้ไขปัญหาความขัดแย้งในพื้นที่ตำบลดาโต๊ะอำเภอหนองจิก จังหวัดปัตตานี การใช้ปฏิภาณไหวพริบแก้ไขปัญหากรณีรถทัวร์ของเยาวชนโครงการสานใจไทยสู่ใจใต้ของ พลเอกเปรม ติณสูลานนท์ ประธานองคมนตรี ประสบอุบัติเหตุในพื้นที่อำเภอหนองจิก ซึ่งเป็นเรื่องละเอียดอ่อน แต่สามารถแก้ไขปัญหาจนได้รับการชื่นชม จากผู้บังคับบัญชาทุกระดับ และญาติพี่น้องของผู้เสียชีวิตและผู้บาดเจ็บ

**4.ปัจจัยสู่ความสำเร็จ**

 ปัจจัยสู่ความสำเร็จมาจากคุณลักษณะเฉพาะตัวคือ การรู้คน รู้งาน รู้พื้นที่ เข้าใจความต้องการความรู้สึกของผู้ใต้บังคับบัญชาและประชาชนทั่วไปความเรียบง่ายไม่ถือตัว เป็นกันเองกับทุกคนสามารถเข้าพบได้ทุกเวลาการรับฟังความเห็นของทุกคนอย่างตั้งใจ และนำความคิดของทุกคนไม่ว่าบุคคลเหล่านั้นจะเป็นใครมาบูรณาการต่อยอด ไปสู่การกำหนดแนวทางการทำงานที่เป็นความต้องการความยอมรับและความร่วมมือของทุกฝ่ายมีคุณธรรมนักปกครอง มีความเมตตากรุณาต่อบุคคลรอบข้างทุกคน และปฏิบัติตนเป็นผู้ให้ตลอดเวลา มีความเฉียบแหลมในการแก้ไขปัญหาทุกปัญหา และมีลักษณะนิสัยและการวางตัว ที่ผู้บังคับบัญชาระดับสูงมีความเชื่อมั่นและไว้วางใจ

**5.บทสรุป**

 หลายท่านกล่าวว่า คนที่จะแก้ไขปัญหาภาคใต้ได้ดีนั้น ควรจะเป็นคนในพื้นที่ จชต. ที่รู้ภาษา ขนบธรรมเนียม ศาสนา ประเพณี **แต่ก็ไม่จริงเสมอไป คนที่จะแก้ไขปัญหาภาคใต้ได้นั้น จะต้องเป็นคนที่จริงใจ เสียสละเพื่องานและพี่น้องประชาชนให้เป็นที่ยอมรับ จนสามารถนั่งอยู่ในใจของเขาได้ เมื่อเขารักใคร่ เชื่อถือศรัทธาแล้วความสำเร็จในทุกๆ ด้านก็จะเดินเข้ามาหาท่านเอง**ความสำเร็จในการทำงานและการวางตัว เห็นได้ว่า **นายอำเภออาทิตย์ฯ** ได้ยึดถือหลักปฏิบัติสำคัญใน 2 ส่วนคือ

5.1 คำกล่าวของสมเด็จกรมพระยาดำรงราชานุภาพ องค์ปฐมเสนาบดี กระทรวงมหาดไทย ความว่า**“เจ้าคุณอำนาจอยู่ที่ราษฎรเชื่อถือ ไม่ใช่อยู่ที่พระแสงราชศัสตรา จะไปอยู่ที่ไหนก็ตาม ถ้าเจ้าคุณทำให้ราษฎรเชื่อถือด้วยความศรัทธาแล้ว ไม่มีใครถอดเจ้าคุณได้แม้ในหลวง เพราะท่านก็ทรงปรารถนาให้ราษฎรอยู่เย็นเป็นสุขเช่นด้วยกัน ”**

5.2 **ล้นเกล้าฯ รัชกาลที่ 6 ได้ทรงรับสั่งหลักการปกครองหัวเมืองปักษ์ใต้** ข้อ ๕ ความว่าข้าราชการที่จะแต่งตั้งออกไปประจำตำแหน่งในมณฑลปัตตานี พึงเลือกเฟ้นแต่คนที่มีนิสัยซื่อสัตย์ สุจริต สงบเสงี่ยมเยือกเย็น ไม่ใช่สักแต่ว่าส่งไปบรรจุให้เต็มตำแหน่ง หรือส่งไปเป็นทางลงโทษเพราะเลว การที่กรมการปกครองกระทรวงมหาดไทยได้มีคำสั่งแต่งตั้ง ให้ไปดำรงตำแหน่ง นายอำเภอหนองจิก จังหวัดปัตตานี ย่อมถือได้ว่าได้ปฏิบัติตามรับสั่งของล้นเกล้าราชการที่ 6 อย่างสมบูรณ์แล้วเช่นกัน

 **ผู้เรียบเรียง**

 **นายสนอง จันทร์รักษ์**

 **ปลัดอำเภอหนองจิก จังหวัดปัตตานี (พ.ศ.2546)**

 **ปัจจุบัน ปลัดอำเภอหัวหน้ากลุ่มงานบริหารงานปกครอง**

 **อำเภอเมือง จังหวัดปัตตานี**